31980R0797
L 087/39
JURNALUL OFÍCIAL AL UNIUNII EUROPENE
REGULAMENTUL (CEE) NR. 797/80 AL COMISIEI
din 31 martie 1980
de ajustare a restituirilor și a prelevărilor de export stabilite anticipat în sectorul zahărului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3330/74 al Consiliului din 19 decembrie 1974 privind organizarea comună a piețelor în sectorul zahărului (1), astfel cum a fost modificat ultima dată prin Regulamentul (CEE) nr. 1396/78 (2), în special articolul 17 alineatul (5) și articolul 19 alineatele (2) și (4),
întrucât articolul 12 din Regulamentul (CEE) nr. 766/68 al Consiliului din 18 iunie 1968 de stabilire a regulilor generale privind acordarea restituirilor la export pentru zahăr (3), astfel cum a fost modificat ultima dată prin Regulamentul (CEE) nr. 1439/76 (4), prevede că, dacă în cursul perioadei cuprinse între:
-
ziua depunerii cererii de certificat de export însoțită de o cerere de stabilire anticipat a restituirii sau
-
ziua expirării termenului pentru prezentarea ofertelor, în cazul în care restituirea este stabilită prin licitație
și ziua exportului, intervine o modificare a prețurilor zahărului sau melasei fixate în conformitate cu Regulamentul (CEE) nr. 3330/74, se poate prevedea o ajustare a valorii restituirii;
întrucât, în conformitate cu Regulamentul (CEE) nr. 561/80 al Comisiei din 5 martie 1980 privind o licitație permanentă pentru determinarea prelevărilor și/sau a restituirilor la export pentru zahărul alb (5), prelevările de export pot fi în aceeași măsură stabilite anticipat; întrucât, prin urmare, ar trebui să se extindă la aceste prelevări posibilitatea prevăzută la articolul 12 din Regulamentul (CEE) nr. 766/68;
întrucât trebuie prevăzut că va interveni o creștere a prețurilor zahărului și a contribuției de depozitare începând cu data de 1 iulie 1980 și că un anumit număr de certificate de export solicitate înaintea acestei date și care stabilesc anticipat o restituire sau o prelevare de export nu vor fi utilizate decât după această dată; întrucât se pare că exportatorii se găsesc în imposibilitatea de a-și asigura din acest moment zahăr disponibil la prețurile anului de comercializare în curs pentru livrarea acestuia începând cu data de 1 iulie 1980; întrucât, prin urmare, ar trebui să se folosească posibilitatea de ajustare a restituirilor și prelevările de export pentru zahăr, care au fost stabilite anticipat înainte de data de 1 iulie 1980, și pentru exportul căruia formalitățile vamale se încheie după această dată; întrucât ajustarea respectivă se va efectua în funcție de diferența între prețul de intervenție al zahărului valabil pentru anul de comercializare 1979/1980 și prețul valabil pentru anul de comercializare 1980/1981, fiecare din prețurile respective fiind majorate prin contribuția de depozitare în cauză;
întrucât articolul 5 alineatul (2) al treilea paragraf din Regulamentul (CEE) nr. 2682/72 al Consiliului din 12 decembrie 1972 de stabilire, pentru anumite produse agricole exportate sub formă de marfă care nu este prevăzută în anexa II la tratat, a regulilor generale pentru acordarea restituirilor la export și a criteriilor de stabilire a valorii acestora (6), astfel cum a fost modificat ultima dată prin Regulamentul (CEE) nr. 707/78 (7), prevede că rata restituirii în regim de stabilire anticipat se ajustează în conformitate cu aceleași norme ca cele aplicabile în materie de stabilire anticipat a restituirilor referitoare la produsele de bază exportate care se găsesc în aceeași stare; întrucât, în acest caz, ar trebui să se prevadă ajustarea avută în vedere;
întrucât măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
(1) În măsura în care se îndeplinesc condițiile prevăzute la articolul 12 din Regulamentul (CEE) nr. 766/68, restituirile la export și prelevările de export stabilite anticipat înainte de data de 1 iulie 1980 pentru produsele prevăzute în anexa la prezentul regulament și exportate începând cu această dată sunt, la cererea celor interesați, ajustate în conformitate cu alineatul (2).
(2) Pentru ajustarea menționată la alineatul (1), restituirea la export se mărește, iar prelevarea de export se diminuează, prin diferența exprimată în ECU pe 100 kilograme existentă între prețul de intervenție al produsului în cauză pentru zona cea mai excedentară, aplicabil începând cu data de 1 iulie 1980, și prețul de intervenție al aceluiași produs, în vigoare de la data de 30 iunie 1980 pentru aceeași zonă.
Pentru stabilirea diferenței menționate la paragraful anterior, aceste prețuri de intervenție se majorează cu contribuția de depozitare corespunzătoare menționată la articolul 8 alineatul (1) al treilea paragraf litera (a) din Regulamentul (CEE) nr. 3330/74.
În cazul zahărului brut, atunci când randamentul său nu se apropie de cel din definiția calității-tip menționate în Regulamentul (CEE) nr. 431/68 (8), valoarea ajustării se adaptează în conformitate cu articolul 2 din Regulamentul (CEE) nr. 837/68 (9).
Articolul 2
Dispozițiile articolului 1 se aplică în aceeași măsură în cazul produselor menționate în anexă care sunt exportate sub forma mărfurilor prevăzute în anexele la Regulamentul (CEE) nr. 2682/72.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament se aplică de la data de 1 iulie 1980.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 martie 1980.